Helo a Chroeso,

Rydych chi wedi cyrraedd o’r diwedd! Mae’n wych eich croesawu i Goleg Brenhinol Cerdd a Drama Cymru (RWCMD). Mae penodau newydd yn gyffrous, ac mae dyddiau cyntaf unrhyw brofiad newydd yn bwysig ar gyfer sefydlu dyfodol perthynas. Dyna pam, yn ystod eich wythnos gyntaf gyda ni, y byddwch yn dechrau datblygu’r sgiliau sy’n cefnogi gyrfa lwyddiannus yn y celfyddydau. Mae hwn yn hyfforddiant conservatoire ymarferol, sydd wedi’i gynllunio i fod yn heriol ac yn ysbrydoledig.

Felly, bydd y sesiynau cyntaf hyn hefyd yn ymarferol a byddan nhw’n eich cyflwyno i sgiliau sy'n sail i’ch cyfnod pontio i fyd gwaith yn y coleg, gan rannu ethos ein cymuned greadigol a rhoi rhai mannau cychwyn i’ch cefnogi drwy eich astudiaethau. Byddan nhw hefyd yn rhoi cyfle i chi gwrdd â myfyrwyr ar draws adrannau eraill, nid yn unig eich rhaglen eich hun, a gweithio gyda nhw. Byddwch felly yn cael y cyfle i ymgysylltu ag ehangder talent, profiad a phersbectif y Coleg wrth feithrin partneriaethau newydd gyda’ch cyd-fyfyrwyr.

Mae'r rhain yn sesiynau craidd ar ddechrau'r astudiaeth ac maen nhw’n rhannau hanfodol o'ch cwrs i bob myfyriwr ac ni ddylid eu colli. Mae manylion y sesiynau i’w gweld isod.

**DIWRNOD 1 – DYDD LLUN**

**Croeso gan y Coleg**

Croeso i’r coleg gan y Pennaeth, y Cyfarwyddwyr Cerdd a Drama a Llywydd Undeb y Myfyrwyr. Gwybodaeth am Gaerdydd a'r Coleg, yn ogystal â gwaith yr adrannau Drama a Cherddoriaeth, cyn cael gwybod beth sydd gan undeb y myfyrwyr i'w gynnig i chi am weddill yr wythnos.

**Ffair y Glas a Theithiau**

Ffair y Glas, Undeb y Myfyrwyr - galwch heibio am gyfle i gofrestru ar gyfer cymdeithasau coleg, cwrdd â sefydliadau celfyddydol a lleol, a bachu ychydig o anrhegion am ddim hefyd. Byddwch hefyd yn gallu mynd ar daith grŵp o amgylch y campws a chael y cyfle i alw heibio i rywfaint o'r sesiynau addysgu sy'n digwydd.

**Perthnasoedd Parchus**

Cyfle i ddeall yr hyn a ddisgwylir gennych wrth gynnal perthnasoedd yn y coleg. Yn y sesiwn bwysig hon byddwch chi’n dysgu'r ffeithiau am gydsyniad rhywiol ac ymddygiad o fewn addysg uwch. Mae ymhell dros hanner poblogaeth prifysgolion y DU wedi profi rhyw fath o aflonyddu rhywiol. Mae Coleg Brenhinol Cerdd a Drama Cymru wedi ymrwymo i helpu pawb i wybod ble mae’r ffiniau o ran cydsyniad ac aflonyddu, yn ogystal â darparu cymorth lle mae ei angen.

Rhybudd cynnwys: Bydd ffeithiau a thystiolaeth ynghylch pynciau ymddygiad rhywiol, cydsyniad rhywiol ac ymosodiadau rhywiol yn cael eu trafod. Nid yw cyfrannu at y trafodaethau hyn yn orfodol a bydd cydweithwyr sydd wedi’u hyfforddi’n arbennig wrth law i helpu os oes angen cymorth ar unrhyw un, neu gymorth i adael.

**Cyfarchiad a Gwybodaeth am y Rhaglen**

Cwrdd â myfyrwyr newydd eraill sy’n rhannu eich maes pwnc yn ogystal â’r tîm staff a fydd yn eich addysgu wrth i chi astudio yng Ngholeg Brenhinol Cerdd a Drama Cymru. Yn ddiweddarach yn yr wythnos bydd sesiwn arall gyda’ch cyfoedion lle bydd staff yn eich tywys drwy'r hyn i'w ddisgwyl o’r cwrs, ac yn rhoi cyngor sylfaenol ar gyfer eich amser gyda ni.

**TRWY’R WYTHNOS – Prosiectau Creadigol**

Gan ddechrau dydd Mawrth, bob bore neu brynhawn, bydd myfyrwyr yn mynd yn syth i’w gwaith ymarferol yn archwilio eu celfyddyd ac yn astudio gyda gweithwyr proffesiynol sy’n ymweld a staff coleg mewn dau brosiect unigryw:

Bydd y **Prosiect Creadigol Drama** yn gweld myfyrwyr o bob rhan o'r gyfadran Ddrama yn cwrdd, yn archwilio ac yn cydweithio mewn cyfres o weithdai gyda Chymdeithion Complicité. Dyma gyfle i ddod i adnabod eich cyd-fyfyrwyr a chael hwyl ar yr un pryd â dechrau datblygu iaith gydweithredol y gallwch eu rhannu. Bydd y gweithdai’n annog dulliau creadigol o weithio o amrywiaeth o fannau cychwyn, gan archwilio stori drwy ddisgyblaeth pob myfyriwr, boed hynny’n berfformiad, gofod, sain, golau neu wrthrych.

**Sesiynau Creadigol Cerddoriaeth:**

**Dennis Rollins**

Bydd Dennis Rollins MBE, y trombonydd Ffync, yn gerddor preswyl gyda ni am yr wythnos, gan rannu ei angerdd a’i frwdfrydedd dros gerddoriaeth drwy weithdai creadigol gyda’r holl fyfyrwyr cerddoriaeth sy’n cyrraedd o’r newydd. Mae Dennis wedi rhannu ei ddoniau unigryw a chelfydd gyda rhai o artistiaid jazz a phop gorau'r byd, gan gynnwys Courtney Pine, Maceo Parker, Jamiroquai, The Brand New Heavies, Blur, Monty Alexander a Pee Wee Ellis ymysg eraill.

Dywed Dennis: “Bydd yn bleser dychwelyd i weithio gyda myfyrwyr Coleg Brenhinol Cerdd a Drama Cymru. Gyda’n gilydd, byddwn yn archwilio cerddoriaeth y Caribî, Calypso, Ska a mwy... gan fanteisio ar hanes cyfoethog alawon melys a rhythmau meddwol!” Cofiwch ddod â’ch lleisiau ac ymdeimlad o ddarganfod!

Penllanw ei ymweliad fydd perfformiad cyhoeddus nos Iau. Mae tocynnau rhad ac am ddim i fyfyrwyr ar gael o'r Ddesg Groeso neu ar-lein.

**Gwledda gyda Belshazzar**

Yn ystod hydref 2023, bydd y coleg yn dod at ei gilydd i berfformio Gwledd Belshazzar William Walton, gan sbarduno’r dathliadau ar gyfer ein pen-blwydd yn 75 oed. Bydd y perfformiad hwn yn cyfuno Cerddorfa Symffoni’r coleg â chorau torfol gan geisio uno’r adran Gerddoriaeth gyfan ar gyfer perfformiad yn Neuadd Dewi Sant, neuadd gyngerdd genedlaethol Cymru. Bydd y sesiwn ymarferol hon yn gyflwyniad i’r gwaith gwych hwn gyda Tim Rhys-Evans, Cyfarwyddwr Cerdd Coleg Brenhinol Cerdd a Drama Cymru.

**DIWRNOD 2 – DYDD MAWRTH**

**Y Gofod Cydweithio**

Ymunwch â myfyrwyr o bob rhan o'r coleg ac aelod o'r Uwch Dîm Academaidd i archwilio beth sy'n gwneud amgylchedd gwaith effeithiol a phroffesiynol. Dylech ddisgwyl llunio rhai rheolau sylfaenol i fynd i’r afael â’ch gwaith mewn amgylchedd aeddfed, di-ofn a pharchus, a siarad am eich rôl eich hun a rôl y coleg o ran creu cymuned artistig lwyddiannus.

**Hanfodion Digidol y Coleg**

Sesiwn ymarferol yw hon sy’n edrych ar yr offer digidol allweddol y bydd angen i chi eu hastudio yn y coleg yn ystod eich wythnos gyntaf a thu hwnt. Byddwch yn dysgu sut i **fewngofnodi** i systemau'r coleg; byddwch yn ymweld â phorth gwybodaeth y Coleg - yr **Hub**; byddwch yn archwilio **Moodle** lle cedwir yr holl wybodaeth academaidd a gwybodaeth am y cwrs; byddwch yn cael cyflwyniad byr i becyn meddalwedd Microsoft gan gynnwys adnodd cyfathrebu hanfodol y coleg: **E-BOST**; Yn bwysicaf oll, byddwch yn edrych ar **ASIMUT** sy’n cynnwys eich amserlen bersonol.

**DIWRNOD 3 – DYDD MERCHER**

**Y Myfyriwr Iach**

Gall bywyd coleg a bywyd proffesiynol fod yn gyffrous, ond gall yr holl ofynion weithiau fod yn drech na chi. Dysgwch beth allai rhai o’r heriau fod, datblygwch rai strategaethau i ymdopi â nhw a chael gwybod ble i fynd os oes arnoch angen rhywfaint o gymorth.

Rhybudd cynnwys: Themâu sy’n ymwneud ag iechyd meddwl a lles

**Y Myfyriwr Israddedig/Ôl-raddedig**

Cyfle i gwrdd â staff addysgu i archwilio'r gwahaniaethau sylfaenol o ran mynd i'r afael â'ch dysgu mewn hyfforddiant conservatoire israddedig neu ôl-raddedig ymarferol. Bydd y sesiynau hyn yn rhoi’r arfau cyntaf i chi ar gyfer cychwyn ar fath newydd o daith addysgol lle rydych chi wrth y llyw.

**DIWRNOD 4 – DYDD IAU**

**Yr Ymarferydd Cynhwysol**

Mae gan bob un ohonom gyfrifoldeb i feithrin diwylliant cynhwysol ac mae Coleg Brenhinol Cerdd a Drama Cymru wedi ymrwymo i ddatblygu a chynnal gofod sydd nid yn unig yn parchu ein holl staff a myfyrwyr, ond sy’n annog ac yn croesawu lleisiau a chyfraniadau unigryw pawb i’r sector celfyddydau.

Bydd y sesiwn hanfodol hon yn canolbwyntio ar ddatblygu ymwybyddiaeth o amrywiaeth a chynhwysiant croestoriadol, a chyd-ddealltwriaeth a hyder ynghylch sut i greu diwylliant cynhwysol. Byddwch yn gadael y sesiwn yn gwybod sut i adnabod eich rhagfarnau eich hun, rhagfarnau pobl eraill, a sut i fynd i'r afael ag ymddygiad nad yw'n gynhwysol ar draws y gwaith a wnawn. Bydd y sesiwn hon yn eich galluogi i ddiweddaru gwybodaeth a myfyrio ar eich dull a'ch datblygiad eich hun yn y maes hwn.

Rhybudd cynnwys: Bydd y sesiwn yn ymdrin ag ystod o bynciau ac ymddygiadau heriol, yn enwedig o ran rhagfarn yn erbyn pobl â nodweddion gwarchodedig. Bydd yr hwyluswyr yn cynnal man diogel ac agored ar gyfer archwilio ac nid oes angen i chi wneud mwy nag ymgysylltu eich meddwl â'r gwaith - ond yn amlwg, po fwyaf y mae cyfranogwyr yn cyfrannu, y mwyaf bydd gwerth y sesiwn iddynt.

**DIWRNOD 5 – DYDD GWENER**

**Croeso i Fyfyrwyr Rhyngwladol**

Bydd myfyrwyr o’r tu allan i’r DU yn dod ynghyd ag aelodau’r gyfadran a staff y coleg i drafod manylion bod yn fyfyriwr rhyngwladol yn y DU. Bydd y sesiwn hon yn eich helpu i ddeall eich gofynion preswylio, sut beth yw astudio yn y DU, a sut i lywio bywyd yn y DU o ran gofal iechyd, tai a thu hwnt.

**Gwybodaeth am y Rhaglen**

Ymunwch eto â’r myfyrwyr eraill newydd o’ch maes pwnc. Bydd staff yn eich tywys drwy'r hyn i'w ddisgwyl o’r cwrs, ac yn rhoi cyngor sylfaenol ar gyfer eich amser gyda ni.

**Trafodaeth Panel a Sesiwn Holi ac Ateb**

Ymunwch â phanel uchel ei barch o weithwyr proffesiynol o gymuned helaeth o gyn-fyfyrwyr a Chymrodyr Coleg Brenhinol Cerdd a Drama Cymru, i drafod materion sy'n ymwneud â dyfodol y celfyddydau perfformio, a’ch lle chi ynddo. Yna ymunwch â gweddill y Coleg yn y cyntedd am berfformiad Jazz am ddim.